b'\n_START_ARTICLE_\nAbilenen paradoksi\n_START_PARAGRAPH_\nAbilenen paradoksi ei ole varsinainen paradoksi vaan k\xc3\xa4site, joka kuvaa peliteoreettista tilannetta, jossa ryhm\xc3\xa4 ihmisi\xc3\xa4 p\xc3\xa4\xc3\xa4tyy yhteisest\xc3\xa4 sopimuksesta tekem\xc3\xa4\xc3\xa4n sellaista, jota kukaan ryhm\xc3\xa4st\xc3\xa4 ei oikeastaan halua, koska kaikki kuvittelevat siten tekev\xc3\xa4ns\xc3\xa4 toisille mieliksi. Paradoksille on antanut nimen Jerry B. Harvey, joka hallintoon liittyv\xc3\xa4ss\xc3\xa4 kirjassaan The Abilene Paradox and other Meditations on Management kuvaa ilmi\xc3\xb6t\xc3\xa4 tarinalla perheest\xc3\xa4, joka kuumana kes\xc3\xa4p\xc3\xa4iv\xc3\xa4n\xc3\xa4 p\xc3\xa4\xc3\xa4tyy ajamaan hikisen automatkan Abileneen toisiaan miellytt\xc3\xa4\xc3\xa4kseen, vaikka se ei itse asiassa ole kenenk\xc3\xa4\xc3\xa4n toive. Kirjan pohjalta on tehty my\xc3\xb6s opetuselokuva hallinnon alalle._NEWLINE_Abilenen paradoksi on esimerkki ryhm\xc3\xa4ajattelun ja avoimen kommunikaation puutteen huonoista puolista, joita hyv\xc3\xa4ss\xc3\xa4 yrityshallinnossa on syyt\xc3\xa4 oppia varomaan. Toisten miellytt\xc3\xa4misen tarve voi tiimity\xc3\xb6ss\xc3\xa4 johtaa huonoon p\xc3\xa4\xc3\xa4t\xc3\xb6ksentekoon. Arkisemmassa mittakaavassa ilmi\xc3\xb6 muistuttaa pariskuntaa, joka vuosikaudet on jakanut aamiaisleip\xc3\xa4ns\xc3\xa4 niin, ett\xc3\xa4 kantapaloja rakastava antaa kantapalat toiselle, joka itse asiassa inhoaa niit\xc3\xa4 \xe2\x80\x93 ja kumpikin luulee tekev\xc3\xa4ns\xc3\xa4 uhrauksen toisen hyv\xc3\xa4ksi.'